***ΕΚΘΕΣΗ ΦΩΤΟΓΡΑΦΙΑΣ***

***[ΕΤΕΡΟΑΝΤΑΝΑΚΛΑΣΕΙΣ] της Χριστίνας Κακάνη***

***21 Μαΐου 2025-18 Ιουνίου 2025***

***«Η μικρή Φρίντα» ΚοινΣΕπ στη Θεσσαλονίκη***

***RED culture Bar στην Κατερίνη***

Το Διεθνές Φεστιβάλ «Η αντανάκλαση της αναπηρίας στην τέχνη» υποστηρίζει νέους και νέες, που επιλέγουν την τέχνη επιθυμούν ως μέσο έκφρασης των ανησυχιών, των προβληματισμών, των ονείρων, του οράματός τους. Το 2025 το Φεστιβάλ στηρίζει τη Χριστίνα Κακάνη, εθελόντρια και φοιτήτρια του Τμήματος Εκπαιδευτικής και Κοινωνικής Πολιτικής του Πανεπιστημίου Μακεδονίας. Μέσα από τον φωτογραφικό της φακό, η Χριστίνα καταγράφει τις αντανακλάσεις της αποδοχής του εαυτού και του άλλου, του διαφορετικού, της κοινωνικής συνοχής και της συνέχειας μέσα σε έναν κόσμο που μεταβάλλεται.

 Η ατομική έκθεση φωτογραφίας με τίτλο «ΕΤΕΡΟΑΝΤΑΝΑΚΛΑΣΕΙΣ» θα παρουσιαστεί από τις **21 Μαΐου**, *Παγκόσμια Ημέρα Πολιτιστικής Ποικιλομορφίας για τον Διάλογο και την Ανάπτυξη*, έως τις **18 Ιουνίου**, *Διεθνή Ημέρα Αντιμετώπισης της Ρητορικής Μίσους*. Η επιλογή των συγκεκριμένων ημερομηνιών δεν είναι τυχαία: η έκθεση γεφυρώνει δύο παγκόσμιες επετείους, υπογραμμίζοντας τη δύναμη της εικόνας ως εργαλείου διαλόγου, κατανόησης και αντίστασης απέναντι στη μισαλλοδοξία.

Η έκθεση θα φιλοξενηθεί σε δύο πόλεις και σε δύο χώρους: στη Θεσσαλονίκη στον χώρο «Η μικρή Φρίντα» ΚοινΣΕπ και στην Κατερίνη στον χώρο RED culture Bar.

 Ο τίτλος «ΕΤΕΡΟΑΝΤΑΝΑΚΛΑΣΕΙΣ» παραπέμπει στη δυναμική συνάντηση και αλληλεπίδραση διαφορετικών ταυτοτήτων, πολιτισμών και εμπειριών. Κάθε φωτογραφία λειτουργεί ως καθρέφτης - όχι μόνο του βλέμματος της δημιουργού, αλλά και της πολυπλοκότητα του κόσμου μας. Μέσα από τις εικόνες, αναδύονται οι πολλαπλές όψεις της ανθρώπινης συνύπαρξης: η διαφορετικότητα, η αποδοχή, αλλά και οι προκλήσεις που γεννά η ρητορική του μίσους στην καθημερινότητα.

**Σκοπός της έκθεσης**

* Να αναδείξει την πολιτιστική ποικιλομορφία ως πηγή πλούτου και δημιουργικότητας.
* Να ευαισθητοποιήσει το κοινό σχετικά με τις συνέπειες της ρητορικής μίσους και την ανάγκη για διάλογο και αλληλοκατανόηση
* Να προσφέρει έναν χώρο συνάντησης, όπου η τέχνη γίνεται αφορμή για σκέψη, συζήτηση και δράση.